        На основу члана 73. тач. 2) и 4) Закона о енергетској ефикасности и рационалној употреби енергије („Службени гласник РС”, број 40/21 - у даљем тексту: Закон)

Република Србија

МИНИСТАРСТВО РУДАРСТВА И ЕНЕРГЕТИКЕ 
 УПРАВА ЗА ФИНАНСИРАЊЕ И ПОДСТИЦАЊЕ ЕНЕРГЕТСКЕ ЕФИКАСНОСТИ
расписује

ЈАВНИ ПОЗИВ

[bookmark: _Hlk66104842]за избор објеката домова ученика, ученичких центара и студентских центара (домова) за спровођење енергетских прегледа ЈП 2/26

         Министарство рударства и енергетике, Управа за финансирање и подстицање енергетске ефикасности (даље у тексту: Управа) расписује Јавни позив у оквиру пројекта „Подршка раду Управе за финансирање и подстицање енергетске ефикасности број: ИПА/2023/443-945”, који подржавају Европска банка за обнову и развој и Европска унија. 

       Општи циљ пројекта је подршка декарбонизацији привреде Републике Србије кроз унапређење енергетске ефикасности и промовисање ефикасног коришћења енергије. Специфични циљ активности је изградња и јачање капацитета Управе за финансирање и подстицање енергетске ефикасности за управљање средствима ЕУ, као и развој, спровођење и промоција програма подршке инвестицијама у енергетску ефикасност у већем обиму, са посебним фокусом на обнову објеката.

            Пројекат „Подршка раду Управе за финансирање и подстицање енергетске ефикасности“, финансира активности које се односе на спровођење детаљних енергетских прегледа објеката домова ученика, ученичких центара и студентских центара (даље: објеката установа ученичког и студентског стандарда) укупне површине до 50.000 m². Ова се активност реализује путем овог Јавног позива, на основу којег је омогућен транспарентан избор објеката за које ће бити финансирано спровођење енергетских прегледа, са циљем унапређења енергетске ефикасности и идентификације приоритета за даља улагања.

           Средства за финансирање енергетских прегледа обезбеђена су у оквиру пројекта „Подршка раду Управе за финансирање и подстицање енергетске ефикасности број: ИПА/2023/443-945”, који подржавају Европска банка за обнову и развој и Европска унија.

               Општи циљ Јавног позива јесте унапређење енергетске ефикасности у јавном сектору кроз систематско сагледавање постојећег енергетског стања, потенцијала за смањење потрошње енергије и повезаних трошкова, као и смањење емисија гасова са ефектом стаклене баште, доприносећи декарбонизацији и одрживом управљању енергијом у објектима од јавног значаја.

                Специфични циљ Јавног позива јесте обезбеђивање техничких и финансијских услова за спровођење квалитетних енергетских прегледа објеката од јавног значаја, ради систематичне идентификације потенцијала за уштеде енергије и дефинисања приоритетних, технички и економски оправданих мера енергетске ефикасности. Резултати енергетских прегледа омогућиће израду поуздане пројектно-техничке документације, боље планирање инвестиција и припрему инвестиционих пројеката. Поред спроведених енергетских прегледа, постоји могућност да за до 4 изабрана објекта установа ученичког и студентског стандарда буде припремљена додатна техничка документација за потребе пилот пројеката, у складу са расположивим средствима и накнадно дефинисаним критеријумима.

I. ПРАВО ПОДНОШЕЊА ПРИЈАВЕ

          Право на подношење Пријаве на Јавни позив имају:
               1. министарство РС и секретаријат АП који су надлежни за послове образовања;
	          2. јединице локалне самоуправе и градске општине, који су оснивачи установе 
                   ученичког и студентског стандарда;
          3. установе ученичког и студентског стандарда и то:
· домови ученика, ученички центри, студентски центри, као установе ученичког и студентског стандарда, за зграду/е у којима ученици и студенти остварују право на смештај и исхрану;
· средње школе које у свом саставу имају дом, за зграду/е у којима ученици остварују право на смештај и исхрану;
· основне и средње школе за образовање ученика са сметњама у развоју и инвалидитетом које у свом саставу имају дом, за зграду/е у којима ученици остварују право на смештај и исхрану.

 			Уколико подносилац пријаве није власник зграде, односно носилац права коришћења на згради, уз пријаву се доставља писана сагласност власника/оснивача, односно носиоца права коришћења на згради, која обухвата сагласност за подношење пријаве, спровођење енергетског прегледа и коришћење резултата енергетског прегледа за потребе Јавног позива.

II. ПРЕДМЕТ
	
           Предмет, односно област подршке овог Јавног позива јесте спровођење енергетских прегледа објеката који се користе за смештај и исхрану ученика и студената,  у складу са правима из области ученичког и студентског стандарда.

             Подршка обухвата финансирање израде енергетских прегледа изабраних објеката, са циљем утврђивања постојећег енергетског стања, идентификације потенцијала за уштеде енергије и дефинисања технички и економски оправданих мера енергетске ефикасности.

             Предмет подршке могу бити објекти у јавној својини, односно објекти које користе установе ученичког и студентског стандарда:
1. домови ученика, ученички центри, студентски центри (домови); 
2. средње школе које у свом саставу имају дом за становање и исхрану ученика;
3. основне и средње школе за образовање ученика са сметњама у развоју и инвалидитетом које у свом саставу имају дом за становање и исхрану ученика.

       Важна напомена: Подршка у оквиру овог Јавног позива не обухвата финансирање израде пројектно-техничке документације, извођења радова, набавке опреме или реализације мера енергетске ефикасности, већ искључиво спровођење енергетских прегледа и припрему стручне основе за планирање будућих инвестиција.

          За ограничен број одабраних објеката може постојати могућност припреме додатне техничке документације у оквиру других пројектних активности, у складу са расположивим средствима и накнадно дефинисаним критеријумима.

III. ВЕЛИЧИНА И КАРАКТЕРИСТИКЕ ОБЈЕКАТА УСТАНОВА УЧЕНИЧКОГ И СТУДЕНТСКОГ СТАНДАРДА

[bookmark: _Hlk66186865]      Укупна површина објеката који ће бити обухваћене енергетским прегледима износи до 50.000 m², у складу са расположивим средствима и обухватом пројектне активности. Минимална површина појединачног објекта за који се може поднети пријава на Јавни позив износи  1.500 m2.

           Предмет пријаве може бити један или више објеката установе ученичког и студентског стандарда, под условом да сваки пријављени објекат испуњава услове прописане Јавним позивом. За сваки објекат који се пријављује потребно је обезбедити услове да се може спровести енергетски преглед, што подразумева: доступност објекта, техничких просторија, инсталација и релевантних техничких система, као и сарадњу подносиоца пријаве током прикупљања података и обиласка објекта.

         Објекат који се пријављује мора бити у активној употреби за смештај и исхрану ученика или студената.

IV. УСЛОВИ ЗА УЧЕШЋЕ НА ЈАВНОМ ПОЗИВУ

1. Услови за све подносиоце пријава на Јавни позив

          Подносилац пријаве може поднети пријаву за објекат, из поглавља II. Јавног позива, који испуњава следеће услове:
1. да се објекат користи за смештај ученика или студената у оквиру делатности ученичког или студентског стандарда и да је у активној употреби, са стабилним режимом коришћења који омогућава спровођење енергетског прегледа; 
2. да је објекат уписан у катастар непокретности; 
3. да је објекат изграђен у складу са прописима, односно да је за зграду издата употребна дозвола, Решење о озакоњењу или други одговарајући акт којим се доказује законитост зграде; 
4. да је подносилац пријаве власник/оснивач установе ученичког или студентског стандарда из поглавља II. Јавног позивa, носилац права коришћења на објекту из поглавља II. Јавног позива или установа која користи објекат која је предмет пријаве;
5. да, ако подносилац пријаве није оснивач/власник објекта или носилац права коришћења на објекту, уз пријаву достави писану сагласност власника, односно носиоца права коришћења на објекту;
6. да је за зграду издат сертификат о енергетским својствима зграде - енергетски пасош са елаборатом енергетске ефикасности; 
7. да је објекат енергетског разреда Ц или нижег, односно разреда Ц, Д, Е, Ф или Г;
8. да се подносилац пријаве обавеже да ће обезбедити несметан приступ објекту, техничким просторијама, инсталацијама и релевантним техничким системима и подацима о потрошњи енергије, енергената и воде и употреби објекта за потребе припреме и спровођења енергетског прегледа; 
9. да подносилац пријаве одреди лице за сарадњу током припреме и спровођења енергетског прегледа објекта. 

      2. Додатни услов за јединице локалних самоуправа и градске општине које су обвезници система енергетског менаџмента

            Уколико је подносилац пријаве јединица локалне самоуправе или градска општина која, има статус обвезника система енергетског менаџмента, подносилац пријаве мора да испуни и следеће додатне услове:
1. да има именованог енергетског менаџера, који поседује одговарајућу лиценцу издату од стране министарства надлежног за послове енергетике; 
2. да је доставио последњи годишњи извештај о остваривању циљева уштеде енергије, у складу са законом којим се уређује енергетска ефикасност и рационална употреба енергије; 

            За градске општине, услов из става 1. тачка 1) овог поглавља сматра се испуњеним ако је енергетског менаџера именовала градска општина или град у чијем је саставу градска општина.

            Ови додатни услови примењују се само у случају када је подносилац пријаве јединица локалне самоуправе или градска општина која је обвезник система енергетског менаџмента.

V. ОБАВЕЗЕ ПОДНОСИОЦА ПРИЈАВЕ

             Подносилац пријаве чији објекат буде изабран за спровођење енергетског прегледа дужан је да обезбеди услове за несметану и ефикасну реализацију енергетског прегледа, а нарочито:
1. да омогући несметан приступ објекту/има установе ученичког и студентског стандарда, техничким просторијама, инсталацијама и свим релевантним техничким системима; 
2. да обезбеди доступност расположиве техничке документације, фото-документације и других података потребних за припрему и спровођење енергетског прегледа; 
3. да, за објекат који буде изабран, накнадно достави расположиве податке о потрошњи енергије, енергената и воде, као и друге оперативне податке потребне за израду енергетског прегледа; 
4. да одреди лице за сарадњу са лицима ангажованим за спровођење енергетског прегледа; 
5. да обезбеди присуство лица за сарадњу током обиласка објекта, техничких просторија и прикупљања података; 
6. да сарађује са лицима ангажованим за спровођење енергетског прегледа, и да им пружи потребну организациону и техничку подршку; 
7. да благовремено обавести Управу, односно лице задужено за спровођење поступка, о свим околностима које могу утицати на спровођење енергетског прегледа. 

           У случају да подносилац пријаве не поступи у складу са наведеним у првом ставу поглавља V, односно ако на други начин онемогући или значајно отежа приступ згради, техничким просторијама, инсталацијама и техничким системима, не достави потребне податке или на други начин онемогући или значајно отежа спровођење енергетског прегледа, Управа задржава право да обустави активности за предметну зграду и искључи је из даљег поступка.
VI. КРИТЕРИЈУМИ ЗА ИЗБОР

          Избор објеката установа ученичког и студентског стандарда, за спровођење енергетских прегледа извршиће се на основу критеријума за избор објеката установа ученичког и студентског стандарда, и то:

1. енергетски разред објекта; 
2. величина објекта; 
3. територијална расподела објеката; 
4. стање техничких система; 
5. врста енергента за грејање; 
6. техничка и оперативна спремност за спровођење енергетског прегледа. 

       Максималан број бодова који пријава може остварити износи 100 бодова.
           
             У случају када пријава обухвата више објеката, бодовање се врши за сваки објекат појединачно.

             Елементи критеријума, начин бодовања, максималан број бодова по појединачним критеријумима, начин доказивања и правила поступања у случају истог броја бодова утврђени су у Прилогу 2 овог Јавног позива.

VII. ТРАЈАЊЕ АКТИВНОСТИ

		     Активности које се спроводе у оквиру овог Јавног позива, укључујући избор објеката, спровођење енергетских прегледа и израду Извештаја о енергетским прегледима, биће завршене најкасније до краја 2027. године.

VIII. БРОЈ ОБЈЕКАТА ЗА КОЈЕ СЕ МОЖЕ ПОДНЕТИ ПРИЈАВА

              Подносилац пријаве може поднети пријаву за један или више објеката установа ученичког и студентског стандарда из поглавља II. Јавног позива. 

               Ако подносилац пријаве подноси пријаву за више објеката, сваки пријављени објекат мора да испуњава услове који су прописани Јавним позивом и за сваки објекат се достављају  подаци и документација потребна за проверу испуњености услова и бодовање, у складу са критеријумима из Прилога 2. 

               Уколико више пријављених објеката користи заједничке техничке системе, као што су: заједничка котларница, топлотна подстаница, систем припреме санитарне топле воде или други заједнички енергетски систем, подносилац пријаве доставља и расположиве податке о тим заједничким системима.

               Број објеката које један подносилац пријаве може пријавити није ограничен, али ће се приликом избора примењивати критеријуми из Прилога 2, укључујући критеријум територијалне расподеле објеката.

IX. ИЗЈАВА О ОБАВЕЗАМА, ВИДЉИВОСТИ И САГЛАСНОСТ ЗА КОРИШЋЕЊЕ РЕЗУЛТАТА ПРОЈЕКТА

 		    Уз подношење пријаве на Јавни позив корисник даје сагласност Управи за финансирање и подстицање енергетске ефикасности, Министарству рударства и енергетике, министарству надлежном за послове образовања, Влади Републике Србије, Европској банци за обнову и развој, Делегацији Европске уније у Републици Србији и пројекту „Подршка раду Управе за финансирање и подстицање енергетске ефикасности” за коришћење резултата пројекта у сврху извештавања, праћења, мониторинга, планирања програма подршке и припреме инвестиционих пројеката. У сврхе евалуације и комуникације се активности и резултати пројекта могу промовисати у складу са правилима ЕУ о комуникацији и видљивости и промоције резултата пројекта у агрегираном и/или анонимизованом облику.

     Коришћење резултата и података из става 1. овог поглавља врши се у складу са прописима којима се уређују заштита података о личности, поверљивост документације, право интелектуалне својине, као и права и обавезе страна у поступку спровођења овог Јавног позива, искључиво у сврху праћења, извештавања, евалуације, планирања и промоције програма и пројеката у области енергетске ефикасности.

X. ДОКУМЕНТАЦИЈА КОЈА СЕ ПОДНОСИ УЗ ПРИЈАВУ НА ЈАВНИ ПОЗИВ 

   Подносилац пријаве на Јавни позив доставља следећу документацију: 
1. пријаву/образац за подношење пријаве - Прилог 1; 
2. доказ о праву својине или праву коришћења на објекту, односно други одговарајући доказ да подносилац пријаве користи објекат која је предмет пријаве;
3. сагласност оснивача/власника, ако подносилац пријаве није власник зграде, односно ако пријаву подноси носилац права коришћења на згради или установа која користи зграду; 
4. расположиву техничку документацију за објекат и фотодокументацију објекта и техничких система - Прилог 3; 
5. изјаву о обавезама и сагласност за коришћење резултата - Прилог 4; 
6. енергетски пасош зграде, односно сертификат о енергетским својствима зграде, са елаборатом енергетске ефикасности; 
7. изјаву о одређивању лица за сарадњу током припреме и спровођења енергетског прегледа; 
8. изјаву о упису зграде у ИСЕМ, односно о доступности података у ИСЕМ-у (Прилог 7), уколико подносилац пријаве по овом основу остварује бодове у складу са Прилогом 2. 

          Уколико се пријава подноси за више објеката, документација из тач. 2, 4, 5, 6, 7 и  8 доставља се за сваку зграду посебно, у мери у којој је применљиво.

           Документа из тач. 1, 3, 5, 7 и 8 достављају се потписана квалификованим електронским  сертификатом овлашћеног лица подносиоца пријаве.

       Детаљни подаци о потрошњи енергије, енергената и воде, рачуни, евиденције потрошње и други оперативни подаци прикупљају се накнадно, за објекте који буду изабрани за спровођење енергетског прегледа.

XI. НАЧИН, МЕСТО И РОК ПРИЈАВЉИВАЊА

             Пријава на Јавни позив се доставља у писаној форми и електронском облику. 
   У писаној форми је потребно поднети:
   1. Пријавни образац (Прилог 1);
   2. Изјаву о обавезама, сагласности и видљивости корисника  (Прилог 4).

   У електронском облику на УСБ флеш меморији достављају се:
   1.	Пријавни образац (Прилог 1) и Изјава о обавезама, сагласности и видљивости корисника  (Прилог 4).
   2.	документација наведена у поглављу X Јавног позива – Документација која се подноси уз пријаву на Јавни позив;

       Расположива техничка документација и фото-документација зграде и техничких система, због обима документације доставља се такође на истој УСБ флеш меморији.

        Уколико се пријава подноси за више објеката, документација се доставља посебно за сваки објекат, тако да је јасно означено на који се објекат односи.

		Пријаве се подносе у затвореној коверти са назнаком 
„Пријава на Јавни позив за избор објеката домова ученика, ученичких центара и студентских центара (домова) за спровођење енергетских прегледа ЈП 2/26 – НЕ ОТВАРАТИ“ 
на адресу:
УПРАВА ЗА ФИНАНСИРАЊЕ И ПОДСТИЦАЊЕ ЕНЕРГЕТСКЕ ЕФИКАСНОСТИ
Министарство рударства и енергетике 
Немањина 22 – 26 
11000 Београд - Савски венац
Пак Број 3306
         На полеђини коверте навести пун назив и адресу подносиоца пријаве.

[bookmark: _Hlk66106957]               Крајњи рок за подношење пријава је 09.10.2026. године до 12.00 часова, без обзира на начин приспећа. Пријаве поднете након истека рока из става 1. овог поглавља сматраће се неблаговременим и неће бити разматране.

XII. ДОДАТНЕ ИНФОРМАЦИЈЕ У ВЕЗИ СА ЈАВНИМ ПОЗИВОМ 

       За информације у вези са Јавним позивом заинтересовани подносиоци пријава могу се обратити на електронску адресу: senida.tahirbegovic@mre.gov.rs .

               Крајњи рок за постављање питања у вези са Јавним позивом је пет радних дана пре крајњег рока за подношење пријава.

               Одговори на питања и додатна појашњења у вези са Јавним позивом биће објављена на званичној интернет страници Управе, односно Министарства рударства и енергетике, како би били доступни свим заинтересованим подносиоцима пријава.

XIII. ИНФО ДАН

                За заинтересоване подносиоце пријава биће организован Инфо-дан, са циљем представљања Јавног позива, услова за учешће, критеријума за избор објеката, начина подношења пријава и документације која се доставља уз пријаву.

[bookmark: _Hlk66188178]                Инфо-дан ће бити одржан преко Microsoft Teams платформе дана 02.09.2026. године са почетком у 12:00 часова. 

                Информације о начину пријављивања за учешће на Инфо-дану дате су у Прилогу 5: „Упутство за регистрацију за Инфо-дан“; Програм Инфо-дана дат је у Прилогу 6: „Инфо-дан – Агенда“.

          Током Инфо-дана заинтересовани учесници ће имати прилику да се ближе упознају са садржином Јавног позива и да поставе питања у вези са условима, критеријумима, документацијом и начином пријављивања.

              Одговори дати током Инфо-дана имају информативни карактер. Званична појашњења Јавног позива биће објављена у складу са главом XII. овог Јавног позива.

XIV. ПОСТУПАЊЕ СА ПРИЈАВАМА

             За спровођење поступка евалуације образована је Комисија за евалуацију пријава. Подршку у раду Комисије пружиће пројекат „Подршка раду Управе за финансирање и подстицање енергетске ефикасности број: ИПА/2023/443-945”.

            По истеку рока за подношење пријава, Управа, односно Комисија за евалуацију, врши проверу пријаве: 
· да ли је благовремена, односно да ли је пријава поднета у року утврђеном Јавним позивом;
· да ли је уредна, односно да ли је пријава поднета на прописаном обрасцу и да ли садржи сву потребну документацију и податке предвиђене Јавним позивом;
· да ли су испуњени услови за учешће на Јавном позиву, у складу са условима прописаним Јавним позивом;

            Неуредном пријавом сматра се пријава  која:
1. није поднета на начин прописан Јавним позивом; 
2. не садржи енергетски пасош зграде, односно сертификат о енергетским својствима зграде са елаборатом енергетске ефикасности; 
3. не садржи доказ о праву својине или праву коришћења на згради;
4. не садржи сагласност оснивача/власника, јер ако подносилац пријаве није власник зграде, односно ако пријаву подноси носилац права коришћења на згради или установа која користи зграду;
5. не садржи Изјаву о обавезама, видљивости и сагласност за коришћење резултата из Прилога 4;
6. не садржи фотодокументацију објекта и техничких система; 
7. не садржи Изјаву о одређивању лица за сарадњу током припреме и спровођења енергетског прегледа; 
8. садржи документацију из које није могуће утврдити на који се објекат пријава и/или поднета документа односе, нарочито ако се пријава подноси за више објеката. 

Неблаговремене или неуредне пријаве неће бити узете у даље разматрање.

            Недостављање расположиве техничке документације, осим енергетског пасоша зграде, односно сертификата о енергетским својствима зграде са елаборатом енергетске ефикасности, не представља услов за одбацивање пријаве као неуредне.

            Управа, односно Комисија за евалуацију, може од подносиоца пријаве затражити појашњење достављене документације, ако је то потребно ради правилне оцене пријаве. Појашњења се могу односити само на већ достављену документацију. Појашњењем се не може мењати предмет пријаве, накнадно пријавити нови објекат, нити накнадно доставити документација којом би се мењали елементи од значаја за бодовање пријаве.

             Пријаве које су благовремене, уредне и које испуњавају услове из Јавног позива евалуирају се и бодују у складу са критеријумима из Прилога 2.

XV. ЕВАЛУАЦИЈА, ИЗБОР ОБЈЕКТА И ОБЈАВЉИВАЊЕ ОДЛУКЕ О ИЗБОРУ

               Објекти за које су поднете благовремене и уредне пријаве, као и пријаве које испуњавају услове из Јавног позива, оцењују се и бодују у складу са критеријумима из Прилога 2 - Критеријуми за избор објеката за спровођење енергетских прегледа.
               Комисија за евалуацију, на основу услова из Јавног позива и критеријума из Прилога 2, врши бодовање и припрема предлог ранг-листе објеката установа ученичког или студентског стандарда из поглавља II. Јавног позива, за које ће бити финансирано спровођење енергетских прегледа. Приликом припреме предлога ранг-листе, Комисија води рачуна о укупном броју бодова, расположивом обухвату подршке и укупној површини објеката које ће бити обухваћене енергетским прегледима.

               Коначну одлуку о избору објекта за спровођење енергетских прегледа, доноси директор Управе, на предлог Комисије за евалуацију, у складу са Јавним позивом и расположивим средствима за спровођење пројектне активности.

              Одлука о избору објеката установа за ученички и студентски стандард, за које ће бити финансирано спровођење енергетских прегледа, објављује се на званичној интернет страници Управе, односно Министарства рударства и енергетике: https://mre.gov.rs/aktuelnosti/javni-pozivi   

XVI. ПРЕУЗИМАЊЕ ДОКУМЕНТАЦИЈЕ ЈАВНОГ ПОЗИВА

               Документација Јавног позива доступна је на званичној интернет страници Управе за финансирање и подстицање енергетске ефикасности, односно Министарства рударства и енергетике: 
Документација Јавног позива обухвата:
1) Текст Јавног позива;
2) Пријаву / Образац за подношење пријаве (Прилог 1);
3) Критеријуме за избор објеката за спровођење енергетских прегледа (Прилог 2);
4) Техничку документација која се доставља уз пријаву  (Прилог 3);
5) Изјаву о обавезама, видљивости и сагласност за коришћење резултата (Прилог 4);
6) Упутство за регистрацију за Инфо-дан (Прилог 5);
7) Агенду Инфо-дана (Прилог 6);
8) Изјава о уносу података у ИСЕМ (Прилог 7).

